গ্যাব্রিয়েলা মহিলা দল

গ্যাব্রিয়েলা মহিলা দল (সংস্কার, সততা, সমতা, নেতৃত্ব এবং কর্মের জন্য সাধারণ পরিষদ, যারা নারীদের একসূত্রে আবদ্ধ করে), অথবা কেবল গ্যাব্রিয়েলা, একটি প্রগতিশীল ফিলিপিনো রাজনৈতিক দল যারা নারীদের বিষয়গুলির পক্ষে প্রচারণা চালায় এবং প্রতিনিধি পরিষদে ফিলিপিনো নারীদের প্রতিনিধিত্ব করে।

ফিলিপিনো মহিলাদের গ্যাব্রিয়েলা সংস্থা জাতীয় জোটের সাথে জোটবদ্ধ হলেও দলটি পৃথক। গ্যাব্রিয়েলা জোট হল তৃণমূল পর্যায়ের সংগঠন, প্রতিষ্ঠান এবং কর্মসূচির একটি দেশব্যাপী নেটওয়ার্ক যারা মানবাধিকার, দারিদ্র্য, বিশ্বায়ন, সামরিকবাদ, সহিংসতা, ধর্ষণ সংস্কৃতি, স্বাস্থ্য, যৌন পাচার, সেন্সরশিপ এবং নারীদের প্রভাবিত করে এমন অন্যান্য বিষয়ের মতো সামাজিক সমস্যাগুলি নিয়ে কাজ করে। মেট্রো ম্যানিলা, কর্ডিলেরা প্রশাসনিক অঞ্চল এবং মিন্দানাওতে জোটের আঞ্চলিক শাখা রয়েছে; নেগ্রোস, পানে এবং সামারে উপ-আঞ্চলিক শাখা রয়েছে এবং বিকোল ও সেবুতে প্রাদেশিক শাখা রয়েছে। গ্যাব্রেলিয়ার সদস্যপদে সমাজের প্রান্তিক স্তরের ফিলিপিনো নারীরা অন্তর্ভুক্ত এবং তাদের শিক্ষা ও ক্ষমতায়নের জন্য এখানে কাজ করা হয়। এই সংস্থাটি কাউন্সেলিং পরিষেবা, চিকিৎসা মিশন, বিনামূল্যে ক্লিনিক এবং নারী স্বাস্থ্য ও নারী অধিকার সম্পর্কিত প্রশিক্ষণেও নিযুক্ত।

ইতিহাস 
১৯৮৪ সালের এপ্রিল মাসে, ম্যানিলায়, বিক্ষোভের বিরুদ্ধে মার্কোসের ডিক্রি অমান্য করে ১০,০০০ নারী মিছিল করার পর গ্যাব্রিয়েলা নামে এই জোট প্রতিষ্ঠিত হয়। গ্যাব্রিয়েলা নামকরণ করা হয়েছিল গ্যাব্রিয়েলা সিলাং-এর সম্মানে। তিনি একজন ফিলিপিনো বিপ্লবী ছিলেন, যিনি ১৭৬৩ সালে তাঁর স্বামীর হত্যার পর স্পেনের বিরুদ্ধে বিদ্রোহে নেতৃত্ব দিয়েছিলেন। ব্যাপক সামাজিক বৈষম্য এবং অস্থিরতার পটভূমিতে, গ্যাব্রিয়েলা জাতীয় মুক্তি, দারিদ্র্য এবং নারী মুক্তির বিষয়গুলিকে সংশ্লেষিত করার লক্ষ্যে কাজ করে। সংগঠনের প্রতিষ্ঠাতারা "তৃতীয় বিশ্বের নারীবাদ"-এর ওপর জোর দিয়েছিলেন, যা ব্যক্তিগত নিপীড়নের ওপর মনোযোগ দেওয়ার পরিবর্তে ব্যাপক সামাজিক রূপান্তরের উপর দৃষ্টি নিবদ্ধ করে। গ্যাব্রিয়েলার প্রচারণা পিতৃতন্ত্রকে চ্যালেঞ্জ করে, পাশাপাশি বিদেশী প্রভাব এবং নব্য উপনিবেশবাদকে প্রতিরোধ করে।

নির্বাচনী কর্মক্ষমতা 
২০০৩ সালে, গ্যাব্রিয়েলা সদস্য এবং অন্যান্য মহিলা ও গণ সংগঠনের সহায়তায় গ্যাব্রিয়েলা মহিলা দল চালু করা হয়েছিল। ২০০৪ সালের প্রতিনিধি পরিষদের নির্বাচনে দল-তালিকা ৪,৬৪,৫৮৬ ভোট (দেশব্যাপী ভোটের ৩.৬৫১৮%) পেয়েছিল এবং প্রথম মনোনীত প্রার্থী লিজা মাজা একটি আসনে জিতেছিলেন। ২০০৭ সালের নির্বাচনে, দলটি দেশব্যাপী দলীয় তালিকার ভোটে দুটি আসন জিতেছিল। গ্যাব্রিয়েলা উইমেন'স পার্টিই ছিল একমাত্র মহিলা দল যারা কংগ্রেসে দ্বিতীয় মেয়াদে নির্বাচিত হয়েছিল।

কংগ্রেসের প্রতিনিধিরা 

 ১৩ তম কংগ্রেস (২০০৪ – ২০০৭) - লিজা মাজা
 ১৪ তম কংগ্রেস (২০০৭ – ২০১০) - লুজভিমিণ্ডা ইলাগান, লিজা মাজা
 ১৫ তম কংগ্রেস (২০১০ – ২০১৩) - লুজভিমিণ্ডা ইলাগান, এমেরেনসিয়ানা ডি জেসুস
 ১৬ তম কংগ্রেস (২০১৩ – ২০১৬)- লুজভিমিণ্ডা ইলাগান, এমেরেনসিয়ানা দে জেসাস
 ১৭ তম কংগ্রেস (২০১৬ – ২০১৯) - এমেরেনসিয়ানা দে জেসাস, আর্লেন ব্রোসাস
 ১৮ তম কংগ্রেস (২০১৯ – ২০২২) - আর্লিন ব্রোসাস
 ১৯ তম কংগ্রেস (২০২২ – বর্তমান) - আর্লিন ব্রোসাস

প্রোগ্রাম এবং পদ

ওয়ান বিলিয়ন রাইজিং (ওবিআর) টাস্ক ফোর্স ফিলিপাইন 
উৎস:

ওয়ান বিলিয়ন রাইজিং (ওবিআর) হল নারীর বিরুদ্ধে ধর্ষণ এবং যৌন সহিংসতা বন্ধ করার জন্য প্রতিষ্ঠিত একটি বিশ্বব্যাপী প্রচারণা। ২০১৩ সাল থেকে, ফিলিপাইন এবং বিদেশে যেখানে এর শাখাগুলি অবস্থিত, সেখানে ওয়ান বিলিয়ন রাইজিং টাস্ক ফোর্সের নেতৃত্ব দিচ্ছে গ্যাব্রিয়েলা।

ফিলিপাইনের টাস্ক ফোর্সের সদস্যদের মধ্যে রয়েছে:

 গ্যাব্রিয়েলা
 গ্যাব্রিয়েলা মহিলা পার্টি
 গ্যাব্রিয়েলা ইয়ুথ
 কিলুসাং মায়ো উনো
 সংশ্লিষ্ট শিক্ষকদের জোট
 একুমেনিক্যাল উইমেনস ফোরাম
 শিশুদের উদ্বেগের জন্য সালিনলাহি জোট
 দক্ষিণ-পূর্ব এশিয়ার শিশুদের অধিকার সংস্থা
 আমিহান কৃষক মহিলা ফেডারেশন
 কাদামায়
 ইন্নাবুয়োগ গ্যাব্রিয়েলা
 কাবাটান পার্টিলিস্ট
 অভিবাসী

মানব পাচার 
ফিলিপাইন থেকে নারী ও মেয়েদের পাচার রোধে সচেতনতামূলক প্রচারণায়, গ্যাব্রিয়েলা সক্রিয়ভাবে জড়িত। এর কৌশলগুলির মধ্যে রয়েছে এনজিও এবং সরকারি সংস্থাগুলিতে সেমিনার করা ও তথ্য প্রচার এবং সম্প্রদায় পর্যায়ে সচেতনতামূলক প্রচারণা। ১৯৯৯ সালে, গ্যাব্রিয়েলা ফিলিপিনো নারী ও শিশুদের যৌন পাচারের বিরুদ্ধে পার্পল রোজ ক্যাম্পেইন শুরু করে। ২০০৩ সালের ব্যক্তি পাচার বিরোধী আইন পাসের মাধ্যমে এই প্রচারণা একটি মাইলফলক অর্জন করে। গ্যাব্রিয়েলার প্রতিনিধি লিজা মাজা বিলটির সহ-পৃষ্ঠপোষক ছিলেন। নারীদের ওপর সহিংসতার বিরুদ্ধে লড়াইয়ের শপথে এবং "আমাদের বোনদের মুক্ত করুন / আমাদের নিজেদের মুক্ত করুন" অভিযানেও গ্যাব্রিয়েলা সক্রিয়ভাবে জড়িত।

আন্তর্জাতিক অধ্যায় 
মার্কিন যুক্তরাষ্ট্র, নেদারল্যান্ডস, জাপান, হংকং, তাইওয়ান, ইতালি, জার্মানি এবং যুক্তরাজ্যে গ্যাব্রিয়েলার শাখা রয়েছে।

আরও দেখুন 

 বুলেট মারাসিগান

তথ্যসূত্র

বহিঃসংযোগ 

 গ্যাব্রিয়েলা অ্যালায়েন্সের অফিসিয়াল ওয়েবসাইট
 গ্যাব্রিয়েলা মহিলা দলের অফিসিয়াল ওয়েবসাইট
 গ্যাব্রিয়েলা মার্কিন যুক্তরাষ্ট্র

২০০৩-এ প্রতিষ্ঠিত রাজনৈতিক দল
১৯৮৪-এ প্রতিষ্ঠিত সংগঠন
এশিয়ার নারীবাদী দল
পর্নোগ্রাফি বিরোধী আন্দোলন